กฎกระทรวงกำหนดคุณสมบัติของผู้ได้รับใบอนุญาต และหลักเกณฑ์ วิธีการ และเงื่อนไขการขออนุญาต และการออกใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง พ.ศ. 2551
ประกาศวันที่ 2008-06-23

content: กฎกระทรวง กำหนดคุณสมบัติของผู้ได้รับใบอนุญาต และหลักเกณฑ์ วิธีการ และเงื่อนไขการขออนุญาต และการออกใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง พ.ศ. ๒๕๕๑
content: อาศัยอำนาจตามความในมาตรา ๑๐ และมาตรา ๒๓ แห่งพระราชบัญญัติเลื่อยโซ่ยนต์ พ.ศ. ๒๕๔๕ รัฐมนตรีว่าการกระทรวงทรัพยากรธรรมชาติและสิ่งแวดล้อมออกกฎกระทรวงไว้ ดังต่อไปนี้
sectionNo: 1
content: ข้อ ๑ ผู้ใดประสงค์จะขออนุญาตซ่อมแซมเลื่อยโซ่ยนต์เป็นธุรกิจเพื่อสินจ้าง ให้ยื่นคำขอรับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างต่อนายทะเบียนเลื่อยโซ่ยนต์ พร้อมด้วยหลักฐานตามที่ระบุไว้ในแบบคำขอรับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง
sectionNo: 1
content: แบบคำขอรับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างให้เป็นไปตามที่อธิบดีกำหนดโดยประกาศในราชกิจจานุเบกษา
sectionNo: 2
content: ข้อ ๒ ผู้ขอรับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างต้องมีคุณสมบัติและไม่มีลักษณะต้องห้าม ดังต่อไปนี้ (๑) ในกรณีที่เป็นบุคคลธรรมดา (ก) มีอายุไม่ต่ำกว่ายี่สิบปีบริบูรณ์ (ข) มีสัญชาติไทย (ค) มีภูมิลำเนาหรือถิ่นที่อยู่ในราชอาณาจักร (ง) ไม่เป็นคนไร้ความสามารถหรือคนเสมือนไร้ความสามารถ (จ)
sectionNo: 2
content: ไม่เป็นบุคคลล้มละลาย (ฉ) ไม่อยู่ระหว่างถูกพักใช้ใบอนุญาต หรือไม่เคยถูกเพิกถอนใบอนุญาตที่ออกตามพระราชบัญญัตินี้ เว้นแต่การถูกเพิกถอนใบอนุญาตดังกล่าวจะผ่านมาแล้วไม่น้อยกว่าสองปีนับแต่วันที่ถูกเพิกถอนใบอนุญาต (๒) ในกรณีที่เป็นนิติบุคคล
sectionNo: 2
content: ผู้มีอำนาจลงนามผูกพันนิติบุคคลต้องมีคุณสมบัติและไม่มีลักษณะต้องห้ามตาม (๑) ด้วย
sectionNo: 3
content: ข้อ ๓ เมื่อได้รับคำขอรับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างแล้วให้นายทะเบียนเลื่อยโซ่ยนต์ตรวจสอบเอกสาร หลักฐาน และรายละเอียดในคำขอรับใบอนุญาตให้ถูกต้องครบถ้วน ในกรณีที่เอกสารหรือหลักฐานประกอบคำขอรับใบอนุญาตไม่ถูกต้องครบถ้วน
sectionNo: 3
content: ให้นายทะเบียนเลื่อยโซ่ยนต์แจ้งให้ผู้ขอรับใบอนุญาตยื่นเอกสารหรือหลักฐานเพิ่มเติมให้ถูกต้องครบถ้วนภายในเจ็ดวันนับแต่วันที่ได้รับคำขอ เมื่อเอกสารและหลักฐานประกอบคำขอรับใบอนุญาตถูกต้องครบถ้วนแล้ว
sectionNo: 3
content: ให้นายทะเบียนเลื่อยโซ่ยนต์พิจารณาคุณสมบัติและลักษณะต้องห้ามของผู้ขอรับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างตามข้อ ๒
sectionNo: 3
content: และแจ้งผลการพิจารณาคำขอรับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างให้ผู้ขอรับใบอนุญาตทราบภายในสี่สิบห้าวันนับแต่วันที่ได้รับคำขอรับใบอนุญาตหรือนับแต่วันที่ได้รับเอกสารและหลักฐานถูกต้องครบถ้วน แล้วแต่กรณี
sectionNo: 4
content: ข้อ ๔ แบบใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างให้เป็นไปตามที่อธิบดีกำหนดโดยประกาศในราชกิจจานุเบกษา และอย่างน้อยต้องมีรายการดังต่อไปนี้ (๑) ชื่อของผู้ได้รับใบอนุญาต (๒) ที่อยู่ของผู้ได้รับใบอนุญาต (๓) สถานที่ที่ได้รับอนุญาตให้ซ่อมแซมเลื่อยโซ่ยนต์ (๔) ชื่อและลายมือชื่อผู้อนุญาต
sectionNo: 5
content: ข้อ ๕ ใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างให้มีอายุตลอดเวลาที่ผู้ได้รับใบอนุญาตดำเนินกิจการซ่อมแซมเลื่อยโซ่ยนต์ตามใบอนุญาตนั้น และไม่ขาดคุณสมบัติหรือมีลักษณะต้องห้ามตามข้อ ๒
sectionNo: 6
content: ข้อ ๖ ผู้ได้รับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง ต้องแสดงใบอนุญาตไว้ในที่เปิดเผย ณ สถานที่ที่ได้รับอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง และต้องอำนวยความสะดวกแก่พนักงานเจ้าหน้าที่ในการตรวจสอบการปฏิบัติตามกฎหมายว่าด้วยเลื่อยโซ่ยนต์
sectionNo: 7
content: ข้อ ๗ ในกรณีที่ผู้ได้รับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างไม่ประสงค์จะดำเนินกิจการซ่อมแซมเลื่อยโซ่ยนต์ตามใบอนุญาตอีกต่อไป
sectionNo: 7
content: ให้ผู้ได้รับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างนำใบอนุญาตส่งคืนต่อนายทะเบียนเลื่อยโซ่ยนต์เพื่อให้นายทะเบียนเลื่อยโซ่ยนต์ประทับตรายกเลิกใบอนุญาตดังกล่าวต่อไป
sectionNo: 8
content: ข้อ ๘ ผู้ได้รับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้างจะกระทำการซ่อมแซมเลื่อยโซ่ยนต์ได้แต่เฉพาะแก่เลื่อยโซ่ยนต์ที่มีผู้ได้รับใบอนุญาตให้มีเลื่อยโซ่ยนต์ และเมื่อเลื่อยโซ่ยนต์นั้นมีเครื่องหมายถูกต้องตามใบอนุญาตเท่านั้น ผู้ได้รับใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง
sectionNo: 8
content: ต้องจัดทำบัญชีแสดงเลื่อยโซ่ยนต์ที่รับไว้ซ่อมแซม ทั้งนี้ โดยมีรายละเอียดและแบบตามที่อธิบดีกำหนดโดยประกาศในราชกิจจานุเบกษา
sectionNo: 9
content: ข้อ ๙ ในกรณีที่ใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง สูญหาย ถูกทำลาย หรือชำรุดเสียหายในสาระสำคัญ ให้ผู้ได้รับใบอนุญาตนั้นยื่นคำขอรับใบแทนใบอนุญาตต่อนายทะเบียนเลื่อยโซ่ยนต์ พร้อมด้วยหลักฐานตามที่ระบุไว้ในแบบคำขอรับใบแทนใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง
sectionNo: 9
content: แบบคำขอรับใบแทนใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง ให้เป็นไปตามที่อธิบดีกำหนดโดยประกาศในราชกิจจานุเบกษา ให้นายทะเบียนเลื่อยโซ่ยนต์ออกใบแทนใบอนุญาต โดยใช้แบบใบอนุญาตเดิม แต่ให้มีคำว่า “ใบแทน” ไว้ที่ด้านหน้าด้วย
sectionNo: 10
content: ข้อ ๑๐ ให้นายทะเบียนเลื่อยโซ่ยนต์เพิกถอนใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง ในกรณีที่พบเหตุหนึ่งเหตุใดดังต่อไปนี้ (๑) ผู้ได้รับใบอนุญาตขาดคุณสมบัติหรือมีลักษณะต้องห้ามตามที่กำหนดในข้อ ๒ (๒) ผู้ได้รับใบอนุญาตไม่ปฏิบัติตามหลักเกณฑ์ วิธีการ และเงื่อนไขที่กำหนดในกฎกระทรวงนี้ (๓)
sectionNo: 10
content: ผู้ได้รับใบอนุญาตไม่ปฏิบัติตามเงื่อนไขที่กำหนดไว้ในใบอนุญาต
content: ให้ไว้ ณ วันที่ ๒๓ พฤษภาคม พ.ศ. ๒๕๕๑ อนงค์วรรณ เทพสุทิน รัฐมนตรีว่าการกระทรวงทรัพยากรธรรมชาติและสิ่งแวดล้อม
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๑๐ แห่งพระราชบัญญัติเลื่อยโซ่ยนต์ พ.ศ. ๒๕๔๕ บัญญัติให้คุณสมบัติของผู้ได้รับใบอนุญาต และหลักเกณฑ์ วิธีการ และเงื่อนไขการขอ และการออกใบอนุญาตให้ซ่อมแซมเลื่อยโซ่ยนต์เป็นธุรกิจเพื่อสินจ้าง เป็นไปตามที่กำหนดในกฎกระทรวง
content: จึงจำเป็นต้องออกกฎกระทรวงนี้